b'\n_START_ARTICLE_\n\xc5\xa0tevan K\xc3\xbchar (slovstveni folklorist)\n_START_SECTION_\n\xc5\xbdivljenje in delo\n_START_PARAGRAPH_\nNjegov brat je bil politik Mihael K\xc3\xbchar. Do 17. leta se je u\xc4\x8dil za kroja\xc4\x8da. V dveh letih je kon\xc4\x8dal \xc5\xa1tiri razrede me\xc5\xa1\xc4\x8danske \xc5\xa1ole v Lendavi. V Veliki Kani\xc5\xbei je kon\xc4\x8dal vi\xc5\xa1jo gimnazijo in maturiral. Vstopil je v sombotelsko bogoslovje. Zaradi tuberkuloze ga je zapustil in se \xc4\x8dez dva meseca vrnil v Bratonce._NEWLINE_Zbiral je ljudske pesmi, ki so mu jih peli fantje in dekleta. Skupaj s pripovedkami jih je objavljal v Kalendarju Srca Jezu\xc5\xa1ovega, v Novinah in v \xc4\x8casopisu za zgodovino in narodopisje. V tem \xc4\x8dasopisu je objavljal v letih 1910, 1911, 1913 in 1914, ko je objavil N\xc3\xa1rodno bl\xc3\xa1go vogrskij Slov\xc3\xa4ncof. Anonimno je leta 1913 izdal 1. zvezek Narodnih pesmi. Za Marijin list je leta 1913 napisal \xc4\x8dlanek\xc2\xa0\xc2\xbbSv. Ciril i Metod\xc2\xab\xc2\xa0po knigici, \xc5\xa1tero je ob 1025. letnici Metodove smrti na svetlo dalo Apostolstvo C. M. Pri vseh omenjenih \xc4\x8dasopisih je sodeloval anonimno ali s \xc5\xa1iframi \xc5\xa0. K., P. ali pa z vzdevkoma Dolenski Marko in Dolinec._NEWLINE_Poleg Ivanocija in Klekla je bil najuspe\xc5\xa1nej\xc5\xa1i narodni buditelj ogrskih Slovencev. Zbiral je mlade, jim delil slovenske knjige, \xc4\x8dasnike in molitvenike. Mlade je po\xc5\xa1iljal med katoli\xc5\xa1ke in luteranske Slovence na Ogrskem, da so pridobivali naro\xc4\x8dnike slovenskih \xc4\x8dasopisov, ki so izhajali v avstrijskem delu monarhije. S tem je spodbudil zanimanje ogrskih Slovencev za dogajanje v avstrijskem delu. Mladi so spodbujali v\xc4\x8dlanjevanje v Mohorjevo dru\xc5\xbebo. Navdu\xc5\xa1eval jih je za dru\xc5\xa1tveno in dru\xc5\xbeabno \xc5\xbeivljenje, za pametno gospodarjenje in abstinenco. Zelo zaslu\xc5\xbeen je bil za za\xc4\x8detek izdajanja Novin v slovenskem \xc4\x8drkopisu (prej so izhajale z mad\xc5\xbearskim \xc4\x8drkopisom). Bil je najbolj\xc5\xa1i poznavalec narodovega jezika._NEWLINE_Zaradi bolezni je zelo te\xc5\xbeko delal. Umrl je v Bratoncih, kjer je tudi pokopan.'